b'\n_START_ARTICLE_\nKauno technologijos universiteto biblioteka\n_START_PARAGRAPH_\nKauno technologijos universiteto biblioteka\xc2\xa0\xe2\x80\x93 auk\xc5\xa1tosios mokyklos (Kauno technologijos universiteto) biblioteka Lietuvoje, Kaune, K. Donelai\xc4\x8dio g. 20. Kauno technologijos universiteto biblioteka susideda i\xc5\xa1 centrin\xc4\x97s bibliotekos ir \xc5\xa1e\xc5\xa1i\xc5\xb3 fakultet\xc5\xb3 bibliotek\xc5\xb3. Taip pat turi septynis abonementus ir de\xc5\xa1imt skaitykl\xc5\xb3.\n_START_SECTION_\nIstorija\n_START_PARAGRAPH_\nBiblioteka \xc4\xafkurta Kaune 1950\xc2\xa0m., reorganizavus Kauno valstybin\xc4\xaf universitet\xc4\x85 \xc4\xaf Kauno politechnikos (KPI) ir Kauno medicinos (KMI) institutus._NEWLINE_1978\xc2\xa0m. \xc4\xafkurtas Ret\xc5\xb3 spaudini\xc5\xb3 skyrius._NEWLINE_2001\xe2\x80\x932004\xc2\xa0m. rekonstruotas Centrin\xc4\x97s bibliotekos antrasis auk\xc5\xa1tas, jame atidaryta moderni Skaitytoj\xc5\xb3 sal\xc4\x97._NEWLINE_Priklauso Lietuvos mokslini\xc5\xb3 bibliotek\xc5\xb3 asociacijai.\n_START_SECTION_\nFondai\n_START_PARAGRAPH_\nBibliotekos fondus sudaro daugiau nei 2 milijonai egzempliori\xc5\xb3. Did\xc5\xbeiausi\xc4\x85 bibliotekos fond\xc5\xb3 dal\xc4\xaf (apie 69%) sudaro technologini\xc5\xb3 moksl\xc5\xb3 literat\xc5\xabra. \xc5\xbdymi\xc4\x85 (15%) fond\xc5\xb3 sudaro fizini\xc5\xb3 moksl\xc5\xb3 literat\xc5\xabra. Vertingiausi\xc4\x85 bibliotekos fond\xc4\x85 sudaro XV\xe2\x80\x93XVIII a. spaudiniai (inkunabulai, aldai, paleotipai, elzevyrai bei kiti senieji leidiniai, demonstruojantys Europos kult\xc5\xabros ir mokslo raid\xc4\x85 iki 1800\xc2\xa0m. Dauguma XIX\xe2\x80\x93XX a. spaudini\xc5\xb3 turi i\xc5\xa1liekam\xc4\x85j\xc4\x85 lituanistin\xc4\x99 arba lituanin\xc4\x99 vert\xc4\x99. Bibliotekoje saugomi ir senieji 1591\xe2\x80\x931945\xc2\xa0m. laikotarpio lietuvi\xc5\xa1ki spaudiniai. Seniausioji \xc5\xa1io rinkinio knyga\xc2\xa0\xe2\x80\x93 Jono Bretk\xc5\xabno \xe2\x80\x9ePostil\xc4\x97\xe2\x80\x9c._NEWLINE_Bibliotekoje saugomas ir spaudos draudimo met\xc5\xb3 (1864\xe2\x80\x931904\xc2\xa0m.) rinkinys. J\xc4\xaf sudaro daugiau nei t\xc5\xabkstantis knyg\xc5\xb3. Tarpukario Lietuvos knyg\xc5\xb3 ir smulki\xc5\xb3j\xc5\xb3 spaudini\xc5\xb3 fonde sukaupta daug Lietuvos mokslo ir kult\xc5\xabros istorijai reik\xc5\xa1ming\xc5\xb3 leidini\xc5\xb3. Skyriuje saugomi vertingi kartografijos, ikonografijos rinkiniai bei reik\xc5\xa1ming\xc5\xb3 Lietuvos bibliofilijos istorijai asmenini\xc5\xb3 bibliotek\xc5\xb3 (Vaclovo Bir\xc5\xbei\xc5\xa1kos, J. Tumo-Vai\xc5\xbeganto ir kit\xc5\xb3) paveldo kolekcijos.'